Mladé dievčatá utiekli z domu v apríli tohto roku, aby sa pripojili k radikálom Islamského štátu. V čase úteku mali 14 a 16 rokov. Obidve po príchode do Sýrie otehotneli po tom, čo sa zosobášili s čečenskými bojovníkmi.
Samra Kesinovičová a jej kamarátka Sabina Selimovičová sú deťmi bosnianskych migrantov, od malička však vyrastali vo Viedni. Pri úteku z Rakúska rodičom zanechali odkaz: "Nehľadajte nás. Budeme slúžiť Allahovi a pre neho aj zomrieme."
Zmanipulované informácie
Od ich príchodu do Sýrie sa objavili mnohé fotky na internete, kde tínedžerky plne zahalené v nikáboch narábajú s kalašnikovmi. Rakúska polícia ale tvrdí, že informácie na účtoch sociálnych sietí sú v značnej miere zmanipulované.
"Podobné stránky sú používané k tvrdej propagande Islamského štátu," uviedol bezpečnostný analytik rakúskych novín Austrian Times. Úrady sa domnievajú, že obidve dievčatá sa v súčasnosti nachádzajú v severosýrskom meste Rakka.
Rodičom sa podľa informácií podarilo nadviazať kontakt s dievčatami, komunikovať s nimi je však viac ako náročné.
Návrat takmer nemožný
Viedenský denník Österreich priniesol informáciu, že Samra sa chce čo najskôr vrátiť domov, návrat však nebude jednoduchý.
Hovorca rakúskeho ministerstva vnútra Karl-Heinz Grundboeck dokonca poznamenal, že návrat dievčat naspäť do Rakúska je takmer nemožný. Rakúske médiá pred časom dokonca priniesli informáciu, že jedno z dievčat bolo v Sýrii zabité.
Rakúske úrady zároveň odhadujú, že k islamistickým skupinám bojujúcim v zahraničí sa pripojilo viac než 140 ľudí z Rakúska, väčšinou cudzincov, ktorí tam požiadali o azyl.
Slovensko hrozby monitoruje
O potenciálnych bojovníkov na strane islamistov, ktorí do Iraku či Sýrie odchádzajú aj z Európy, sa podľa ministra vnútra SR Roberta Kaliňáka zaujímajú aj slovenské orgány.
"Myslím, že túto komunitu na Slovensku máme monitorovanú vcelku spoľahlivo, takže verím, že dokážeme reagovať na všetky bezpečnostné riziká, ktoré by mohli v tejto súvislosti vzniknúť," konštatoval.
V súvislosti s tým Kaliňák podotkol, že Slovensko býva zo strany iných európskych štátov často kritizované pre našu veľmi tvrdú azylovú politiku. Podľa neho je to však spôsobené práve tým, že chceme mať prehľad o tom, s kým máme dočinenia.
"Ak na hranicu prikvitnú traja alebo štyria občania, ktorí o sebe tvrdia, že pochádzajú z Pakistanu či Afganistanu a všetci majú 14 rokov, neviete o ich histórii vôbec nič. Neviete, či boli v táboroch, na výcviku, či boli súčasťou Al-Kájdy. Práve preto má Slovensko asi jednu z najprísnejších politík v oblasti migrácie a aj z tohto dôvodu máme ten prehľad asi o niečo lepší ako niektorí naši susedia," ukončil Kaliňák.
Hovorca Slovenskej informačnej služby Branislav Zvara pre portál čas.sk uviedol, že vo viacerých rizikových regiónoch, o ktorých SIS pred časom informovala, existujú indície, že Slovensko opustilo v poslednom období niekoľko ľudí, u ktorých je podozrenie, že sa mohli zapojiť do radikálnych prejavov v týchto oblastiach.
Opatrenia v celej Európe
Zo západu odcestovali už tisíce ľudí bojovať po boku džihádistov z Islamského štátu v Sýrii a Iraku. Tento trend vyvolal v Európe a Spojených štátoch obavy z útokov bojovníkov vracajúcich sa domov.
Nemecko napríklad predpokladá, že k Islamskému štátu a podobným organizáciám sa pridalo najmenej 400 jeho občanov. Nemecké úrady preto zakázali všetky aktivity týkajúce sa extrémistickej skupiny Islamský štát vrátane distribúcie propagačného materiálu a vyobrazovania symbolov.
Britský premiér David Cameron v auguste oznámil, že každý, kto ponesie zástavu islamistov, alebo sa pokúsi robiť nábor členov pre skupinu, bude zatknutý.
Video: Kurdi strážia sýrske mesto Rabia vybojované z rúk Islamského štátu